Kuinka kauan kustannustukea maksetaan?
Tuki on määräaikainen, ja sen voi saada kahdelta kuukaudelta.
fi
Kuinka paljon valtio varaa rahaa kustannustukeen?
Vuoden 2020 neljännessä lisätalousarvioesityksessä ehdotetaan tuen maksamiseen 300 miljoonan euron määrärahaa.
fi
Kuinka suuri kustannustuki on?
Tuki on enintään 500 000 e yhteensä kahdelta kuukaudelta. Alle 2000 e tukea ei makseta, sillä liian matalalla tuella ei ole merkitystä konkurssien estämisen näkökulmasta. Tuen suuruus riippuu yrityksen kiinteiden kustannusten ja palkkakustannusten määrästä. Korvaukseen oikeuttavat kiinteät kulut voivat olla enintään puolet yrityksen vertailukauden keskimääräisestä liikevaihdosta.
fi
Miksi kustannustuessa on toimialarajaus?
Tuki on tarkoitettu nimenomaan koronasta pahiten kärsineille yrityksille. Toimialarajaus kohdistaa tuen tehokkaammin niihin yrityksiin, joihin koronavirus on vaikuttanut eniten. Toimialakriteeri poistaa osittain esimerkiksi sen mahdollisuuden, että tukea maksettaisiin yrityksille, joiden liikevaihto on laskenut kausivaihtelun vuoksi.
fi
Miksi kustannustuki on valmisteltu?
Uuden kustannustuen tarkoitus on tukea yritysten maksuvalmiutta ja näin pienentää konkurssiin ajautuvien yritysten määrää koronavirustilanteessa. Kustannustuki on korvaus yrityksen kiinteistä kustannuksista ja palkkamenoista. Koronarajoitusten aikana yritysten on huolehdittava kiinteistä kustannuksistaan, kuten tilavuokrista, lvi- ja sähkömaksuista sekä henkilöstöön liittyvistä kustannuksista. Nämä kustannukset eivät jousta, vaikka myynti vähenee. Kustannustuki tukee yritysten maksuvalmiutta tässä tilanteessa.
fi
Miksi valtio suuntaa rahoitusta yrityksille?
Julkisella rahoituksella pyritään osaltaan turvaamaan se, että yritykset pystyvät jatkamaan toimintaansa kannattavasti kriisin jälkeen. Samalla pyritään turvaamaan työpaikkoja ja palvelujen saatavuutta suomalaisille.
fi
Mille yrityksille kustannustuki on tarkoitettu?
Kustannustuki on tarkoitettu Suomessa toimiville yrityksille, joiden liikevaihto on pudonnut merkittävästi koronaviruksen vuoksi ja joilla on vaikeasti sopeutettavia kustannuksia. Se kohdentuu kaikkein eniten koronasta kärsiviin yrityksiin ja toimialoihin. Tukea maksetaan toimialoille, joiden liikevaihto on huhtikuussa 2020 laskenut vähintään 10 prosenttia verrattuna maalis-kesäkuuhun 2019. Jos yritys kuuluu tällaiseen toimialaan, on ehtona lisäksi, että yrityksen liikevaihto huhti-toukokuussa 2020 on laskenut yli 30 prosenttia verrattuna maalis-kesäkuuhun 2019.
fi
Milloin ja mistä yritys voi hakea kustannustukea?
Tukea haetaan sähköisesti Valtiokonttorista 7.7.-31.8.2020. Hakuohjeet ja sähköinen hakulomake löytyvät Valtiokonttorin verkkosivuilta.
fi
Milloin kustannustukea koskeva laki tulee voimaan?
Laki astuu voimaan 1.7.2020. Kun laki ja siihen liittyvä asetus ovat voimassa, yritykset voivat hakea tukea. Tuen hakuaika on 7.7.-31.8.2020.
fi
Milloin tukea ei voi saada?
Tukea eivät voi saada yritykset, jotka ovat olleet EU:n valtiotukisääntelyn tarkoittamissa taloudellisissa vaikeuksissa 31.12.2019. Tukea eivät voi myöskään saada ne yritykset, jotka ovat laiminlyöneet verovelvoitteet tai ne, jotka ovat konkurssissa. Myös vireillä oleva konkurssimenettely estää tuen myöntämisen. Tuki ei koske maatalouden alkutuotantoa eikä kalastus- ja vesiviljelyalaa. Kyseiset tuet on rajattu komission puitetukiohjelmaa koskevan päätöksen soveltamisalan ulkopuolelle. Lisäksi maa- ja metsätalousministeriön hallinnonalalla myönnetään soveltuvin osin vastaavan tyyppistä kustannustukea maatalouden alkutuotannon ja kalatalouden yritystoimintaan, joten on tarkoituksenmukaista tehdä rajaus soveltamisalaan. Maatalouden alkutuotantoon ja kalatalouteen sovelletaan erillisiä valtiontukisääntöjä. Maa- ja metsätalousministeriö vastaa tältä osin komissiolle tehtävistä valtiontuki-ilmoituksista ja tukijärjestelmien valmistelusta. Tarkista Valtiokonttorin tukilaskurilla, onko yrityksesi oikeutettu tukeen.
fi
Milloin yritykset voivat jättää hakemuksia ja odottaa suorituksia tilillensä?
Hakuaika on 7.7.-31.8.2020. Valtiokonttori käsittelee hakemukset mahdollisimman nopeasti.
fi
Mistä yritykset saavat neuvontaa?
Yritys-Suomi Talousapu neuvontapalvelu neuvoo maksuvaikeuksiin joutuneita yrityksiä. Neuvontapalvelun valtakunnallinen puhelinnumero on +358 2950 24880 (arkisin 9.00–16.00). Lisäksi neuvontaa yrityksille myöntävät esimerkiksi  Suomen Yrittäjät  TE-toimistot Keskuskauppakamari Yrityskummit Uusyrityskeskusten ja kehitysyhtiöiden yritysneuvojat
fi
Miten Business Finland auttaa yrityksiä koronaviruksen aiheuttamissa rahoitusvaikeuksissa?
Hallitus lisää Business Finlandin avustusvaltuutta 980 miljoonaa euroa käytettäväksi yrityksiä tukeviin toimiin koronavirustilanteessa. Business Finlandin kehittämisavustuksen tukihaku sulkeutui 8.6. klo 16.15. Business Finlandin suorat avustuksen koronavirustilanteen vuoksi oli tarkoitettu Suomessa toimiville pk-yrityksille, jotka työllistävät 6-250 henkeä, ja midcap-yrityksille, joissa voi olla yli 250 henkeä töissä mutta joiden liikevaihto on alle 300 miljoonaa euroa vuodessa. Rahoituksella yritys pystyi selvittämään, suunnitelemaan ja toteuttamaan itselleen uusia kehitystoimenpiteitä, joilla se pyrki ehkäisemään ja korjaamaan koronavirusepidemian aiheuttamia markkina- ja tuotantoketjuhäiriöitä. Business Finland ottaa käyttöön uuden tutkimus-, kehitys- ja innovaatiolainan (TKI-laina), johon hallitus on varannut 300 miljoonaa euroa. Toimialarajauksia rahoituksessa ei ole ja rahoitusta voivat hakea kaikenkokoiset osakeyhtiöt (oy, oyj). Laina on tarkoitettu kaikille Suomessa toimiville koronaviruksen aiheuttamista liiketoiminnan häiriöistä kärsiville työvoimavaltaisten alojen yrityksille. Rahoituksen tarkoitus on yhtäältä auttaa yrityksiä pitämään työntekijät töissä koronakriisin aikana ja toisaalta kannustaa yrityksiä etsimään mahdollisuuksia uusien työpaikkojen tarjoamiseen suomalaisessa yhteiskunnassa koronakriisin jälkeen.  Lisäksi Business Finlandin muuta rahoitusta voi hakea normaalisti. Rahoitusta myönnetään ja myös maksetaan normaalisti. Business Finland suhtautuu käynnissä olevien projektien projektiajan ja laina-ajan muutoksiin hyvin myönteisesti ja hakee joustavuutta kaikessa toiminnassa. Tarvittaessa Business Finland pidentää rahoitettujen hankkeiden kestoa, pidentää laina-aikoja sekä nopeuttaa maksatuksia. Lisätietoja Business Finlandin verkkosivuilla: Liiketoiminnan kehitysrahoitus häiriötilanteessa  TKI-laina
fi
Miten ELY-keskukset auttavat yrityksiä koronaviruksen aiheuttamassa taloustilanteessa?
Hallitus lisäsi ELY-keskusten myöntämien yritystukien myöntämisvaltuutta 400 miljoonaa euroa, jolla  rahoitetaan yritysten tilanneanalyysien tekemistä ja kehittämistoimenpiteitä. ELY-keskukset rahoittivat yrityksiä, joissa työskentelee enintään viisi henkilöä hakemuksen jättämishetkellä ja joiden liiketoiminta kärsii koronavirustilanteesta . Rahoitusta voitiin myöntää kaikkien toimialojen pienyrityksille lukuun ottamatta maa-, kala- ja metsätaloutta sekä maataloustuotteiden jalostusta. Yksinyrittäjät eivät kuuluneet tukiohjelman piiriin, vaan he voivat hakea tukea kunnista. Lisäksi rahoitus oli tarkoitettu myös niille yksityisille elinkeinoharjoittajille (toiminimi), joissa työskentelee pääsäännöstä poiketen enemmän kuin viisi henkilöä. ELY-keskusten tukihaku oli auki 8.6. klo 16.15 saakka. Tilanneanalyysilla yritys pystyi selvittämään ja suunnitelemaan yrityksen toimintaa, uusia liiketoimintoja sekä tuotannon ja palvelujen organisoimista koronaviruksen aiheuttamassa markkina- ja tuotantohäiriötilanteessa ja sen jälkeen. Kehittämistoimenpiteet voivat liittyä esimerkiksi liiketoiminnan uudelleen suuntaamiseen, tuotannon uudenlaiseen organisointiin, tuotteiden ja palvelujen kehittämiseen sekä osaamisen vahvistamiseen. ELY-keskusten muita yrityspalveluja eli yrityksen kehittämisavustusta, yritysten toimintaympäristön kehittämisavustusta, alueellista kuljetustukea ja yritysten kehittämispalveluja voi hakea normaalisti. Myös avustusten ja tukien myöntäminen ja maksaminen tapahtuvat normaaliin tapaan. ELY-keskukset myöntävät muutoksia yritysten kehittämishankkeiden toteuttamisaikaan ja sisältöön joustavasti ja tarvittaessa yritykset voivat hakea yrityksen kehittämisavustuksen maksatusta nopeammassa aikataulussa ja useammassa erässä. Yritysten kehittämispalvelut ovat ELY-keskuksen tarjoamia, maksullisia asiantuntijapalvelu-ja pk-yritysten kehittämisen tueksi. Palvelut on tarkoitettu yrityksille, joilla on edellytykset jatkuvaan kannattavaan toimintaan ja tahtoa toimintansa kehittämiseen. Yrityksen kehittämisavustus on ELY-keskuksen yritysrahoitustuote, jolla voidaan vastata pk-yritysten monipuolisiin tarpeisiin ml. investointien tukeminen. Yrityksen kehittämisavustusta voidaan käyttää pk- yrityksen liiketoiminnan kehittämiseen tai liiketoiminnan uudistamiseen esimerkiksi talous- tai markkinatilanteiden muuttuessa sekä tuotannon uudelleen suuntaamisen edellyttämiin kehittämistoimenpiteisiin. Lisätietoja ELY-keskusten verkkosivuilla.
fi
Miten EU auttaa yrityksiä koronaviruksen aiheuttamassa taloustilanteessa?
On tärkeää, että EU-tasoiset toimenpiteet hyödynnetään Suomessa. On odotettavissa, että esimerkiksi Euroopan investointipankkiryhmän ohjelmia suunnataan uudestaan. Euroopan komissio antoi 19.3.2020 tiedonannon, jolla joustavoitetaan huomattavasti EU:n valtiontukisääntöjä koronavirustilanteen aiheuttamien poikkeuksellisten talousvaikeuksien takia. Esitys helpottaa käytännössä Suomen hallituksen 20.3.2020 esittelemän mittavan tukipaketin myöntämistä yrityksille, jotka ovat kriisin takia taloudellisissa vaikeuksissa. Tiedonannon nojalla voidaan myöntää tukea yrityksille, jotka ovat joutuneet vaikeuksiin koronaviruksen aiheuttaman poikkeustilanteen vuoksi. Tukea ei sitä vastoin saa myöntää yrityksille, jotka olivat vaikeuksissa 31.12.2019 tai tätä ennen. Kaikista tiedonannon mukaisista tukitoimenpiteistä on tehtävä valtiontuki-ilmoitus komissiolle ja niiden käyttöönotto edellyttää komission ennakkohyväksyntää. Euroopan komissio hyväksyi 20.4.2020 tukiohjelman, jonka nojalla Finnvera voi myöntää koronavirusepidemian aiheuttaman kriisin takia taloudellisiin vaikeuksiin joutuneille yrityksille takauksia ja lainoja sekä käyttöpääomaan että investointeihin. Kyseessä on komission ensimmäinen valtiontukipäätös, joka koskee Suomen toimia koronavirustilanteessa. Päätös perustuu komission 19.3.2020 antamaan tiedonantoon.  Lisätietoja:  TEM:n tiedote 20.3.2020: EU:n valtiontukisääntöihin tilapäistä joustoa koronavirustilanteessa TEM:n tiedote 6.4.2020: EU:n valtiontukisääntöihin lisää joustoja koronavirustilanteen takia  TEM:n tiedote 21.4.2020: Komissio hyväksyi ensimmäisen Suomen tukiohjelman yrityksille koronavirustilanteessa
fi
Miten Finnvera auttaa yrityksiä koronaviruksen aiheuttamissa rahoitusvaikeuksissa?
Finnveran ensisijainen toimintamuoto on takaustuotteet eli pankit rahoittavat yrityksiä ja Finnvera myöntää takauksen. Finnvera myöntää myös lainoja. Hallitus mahdollistaa 10 miljardin euron lisärahoituksen yrityksille Finnveran kautta korottamalla sen kotimaan rahoituksen enimmäismäärää. Lisäksi nostetaan valtion Finnveralle maksama luotto- ja takaustappioiden korvausosuus 50 prosentista 80 prosenttiin, mikä mahdollistaa epävarman tilanteen vaatiman riskinoton. Finnvera laajentaa pk-takauksen ja alkutakauksen käyttömahdollisuudet koskemaan myös koronan aiheuttaman suhdannetilanteen edellyttämää rahoitusta. Alle miljoonan euron takauspäätöksiä pankkien myöntämiin luottoihin voidaan tehdä nopeasti. Tämä vaikuttaa lukumääräisesti hyvin suureen joukkoon lainapäätöksiä ja näin nopeuttaa laajan yritysjoukon luottopäätösten saantia. Yli miljoona euroa suurempien takauspäätösten käsittely vaatii Finnveran tekemän arvion ja kestää siten pidemmän aikaa.  Yrityksiä pyydetään olemaan yhteydessä ensisijaisesti pankkeihin jo myönnettyyn rahoitukseen liittyvissä mahdollisissa joustoissa, joihin Finnvera voi myöntää takauksen. Lisätietoja Finnveran verkkosivuilla
fi
Miten ja miksi yrityksille myönnetään juuri Business Finlandin ja ELY-keskuksen tukia koronavirusepidemiassa?
Koronavirusepidemian vuoksi iso määrä yrityksiä on vaikeuksissa riippumatta omasta toiminnastaan. Poikkeuksellisen tilanteen takia on otettu nopeasti käyttöön useita tukimahdollisuuksia. Avustusmuotoinen tuki toteutetaan Business Finlandin ja ELYjen kautta ja tuki kohdistuu yrityksen toiminnan kehittämiseen lainsäädännön vuoksi. Business Finlandin ja ELYjen tuet ovat normaalitilanteessa tarkoitettu yritysten kehittämiseen eikä valtiolla ole valmista toimijaa kriisirahoittajalle.
fi
Miten jo koronavirustilanteessa myönnetyt suorat tuet vaikuttavat kustannustukeen?
Kustannustukea voi hakea, vaikka yritys olisi jo saanut muita suoria tukia koronatilanteessa, mutta muut suorat tuet vähennetään kustannustuesta. Ravintola-alan tuki ja kuntien myöntämä yksinyrittäjien koronatuki vähennetään täysimääräisesti ja Business Finlandin ja ELY-keskusten yrityksille myöntämistä kehittämistuista otetaan huomioon 70 prosenttia.
fi
Miten ministeriö ohjaa Business Finlandia ja ELY-keskuksia tukien myöntämisessä?
Ministeriö ohjaa Business Finlandia aktiivisesti normaalin tulosohjausprosessin kautta. Business Finland raportoi korona häiriörahoituksen tilanteesta päivittäin TEM:lle. Myös ELY-keskuksia ministeriö ohjaa normaalin tulos- ja sisällöllisen ohjausprosessin kautta ja käy jatkuvaa keskusteluja ELY-keskusten kanssa yhteisten myöntämiskriteerien ja prosessin osalta. Ministeriön käytettävissä on koronarahoituksen raportit päivittäin. Ministeriö myös valmistelee ELY-keskusten rahoitusta koskevat säädökset ja ohjeet sekä valvoo jälkikäteen avustusten myöntäjiä ja tukien saajia.
fi
Miten valtion pääomasijoitusyhtiö Tesi auttaa yrityksiä koronaviruksen aiheuttamissa rahoitusvaikeuksissa?
Valtion pääomasijoitusyhtiö Tesi eli Suomen Teollisuussijoitus Oy käynnistää rahoitusohjelman koronaviruksen vaikutuksista tilapäisiin vaikeuksiin joutuneiden keskisuurten yritysten toiminnan jatkumisen turvaamiseksi. Tesi rahoittaa ohjelmasta keskisuuria yrityksiä, joilla on merkittävää työllisyysvaikutusta ja liikevaihtoa Suomessa (liikevaihto vähintään 10 miljoonaa euroa, henkilöstömäärä yli 50, liiketoiminta on ollut kannattavaa ennen kriisiä ja edellytykset siihen ovat olemassa myös jatkossa). Sijoitukset ovat kooltaan 1–10 miljoonaa euroa. Ohjelman piirissä ovat osakeyhtiöt ja julkiset osakeyhtiöt. Tavoitteena on, että terveitä yrityksiä ei päästetä konkurssiin poikkeuksellisen ja niiden liiketoiminnasta riippumattoman kriisin seurauksena. Vakautusohjelmasta sijoitetaan yrityksiin, joilla on edellytykset selvitä viruksen aiheuttamista taloudellisista ongelmista lisärahoituksen voimin. Ohjelma täydentää aiemmin julkistettua Tesin jatkorahoitusvalmiutta ja lisää Tesin toimia yritysten maksuvalmiusongelmien ratkaisemiseksi. Väliaikaisesta ohjelmasta tehdyt sijoitukset tarjoavat nopeutetulla aikataululla apua yritysten maksuvalmiuskriisiin.  Tesi sijoittaa myös Venture Bridge -ohjelmasta kansainvälistä kasvua hakeviin teknologiayrityksiin, jotka ovat jo aiemmin keränneet vähintään siemenrahoituskierroksen venture capital -sijoittajilta ja joutuneet koronakriisin seurauksena lykkäämään seuraavan vaiheen ulkopuolista sijoituskierrosta. Sijoitukset tehdään yhdessä ja samoin ehdoin ammattimaisten venture capital -sijoittajien kanssa. Sijoitukset toteutetaan vaihtovelkakirjalainana, joka konvertoidaan yhtiön osakkeiksi seuraavan sijoituskierroksen yhteydessä. Näin sijoitukset saadaan toteutettua osakesijoituksia nopeammassa aikataulussa. Tesin sijoitukset ohjelmasta ovat kooltaan 0,25 – 2 miljoonaa euroa, ja tämän lisäksi yksityiset sijoittajat sijoittavat kohdeyritykseen ainakin saman verran pääomaa. Venture Bridge -ohjelma käynnistetään 17.6.2020. Tesi julkaisee siihen mennessä tarkemmat tiedot ohjelmasta verkkosivuillaan. Venture Bridge -ohjelma täydentää koronatilanteessa Tesin suoraa venture capital -sijoitustoimintaa, ja sen kautta Tesin sijoitusfokus laajenee tilapäisesti normaalia varhaisempaan vaiheeseen. Venture Bridge -ohjelman lisäksi Tesi kasvattaa volyymiaan suuremmissa, myöhemmän vaiheen venture capital -kierroksissa muun muassa Euroopan investointipankin ja Tesin yhteistä ESIR-sijoitusohjelmaa hyödyntäen. Hallitus on varannut Tesin toimenpiteisiin 400 miljoonaa euroa rahaa.  Lisätietoja Teollisuussijoituksen verkkosivuilta
fi
Miten varmistetaan, etteivät ELY-keskus ja Business Finland myönnä päällekkäisiä avustuksia?
Avustusta ei voi saada sekä BF:stä että ELY-keskuksesta samaan hanketyyppiin. Sekä hakemuksista että päätöksistä tehdään tarkastuksia sen varmistamiseksi, ettei tueta samoja yrityksiä. Mikäli tarkistuksista huolimatta näin on tapahtunut, avustus pyydetään palauttamaan.
fi
Miten yksinyrittäjiä ja freelancereita tuetaan?
Yrittäjät voivat saada väliaikaisesti työmarkkinatukea koronavirusepidemian aiheuttaman äkillisen ja yllättävän kysynnän heikkenemisen vuoksi. Ratkaisu koskee kaikkia yrittäjiä riippumatta yritystoiminnan muodosta. Työmarkkinatukea voidaan maksaa ajalta 16.3.2020–30.6.2020. Yksinyrittäjä voi hakea kunnalta tukea koronavirustilanteessa. Tukea voi hakea yksin taloudellista toimintaa harjoittava Suomessa toimiva päätoiminen yrittäjä, riippumatta toiminnan oikeudellisesta muodosta ja rahoitustavasta. Tuki koskee siis kaikkia yritysmuotoja. Yksinyrittäjä voi hakea avustusta yrityksen kotikunnasta eli YTJ-rekisterin mukaisesta kotikunnasta. Kukin kunta järjestää hakemisen sopivalla tavalla joko sähköisesti tai paperilomakkeilla. Kunnat neuvovat yrittäjiä haussa ja käsittelevät hakemukset saapumisjärjestyksessä. Yksinyrittäjän tuessa on kyse 2000 euron suuruisesta kertakorvauksesta yksinyrittäjän yritystoiminnasta aiheutuneisiin kustannuksiin. Näitä ovat esimerkiksi yritystoimintaa varten hankittujen tilojen ja laitteiden kustannukset sekä kirjanpito- ja toimistomenot. Tukea voidaan myöntää kustannuksiin, jotka ovat aiheutuneet 16.3.–31.8.2020 välillä. Yksinyrittäjäksi määritellään yrittäjä tai ammatinharjoittaja, jolla ei ole palveluksessaan palkattua työvoimaa, mukaan lukien freelanceryrittäjät. Lisätietoja: Kysymyksiä ja vastauksia yksinyrittäjien tuesta  Kysymyksiä ja vastauksia yrittäjien oikeudesta työttömyysturvaan
fi
Mitkä toimialat ovat kustannustuen piirissä?
Tukeen oikeutettuja toimialoja on 368, jotka on lueteltu valtioneuvoston asetuksen liitteessä.  Luokituksena on käytetty Tilastokeskuksen vahvistamaa kansallista toimialaluokitusta, jota käytetään yritysten ja muiden organisaatioiden tai yksittäisten toimipaikkojen luokitteluun niissä harjoitetun taloudellisen toiminnan perusteella. Toimialaluokituksen määrittelyt perustuvat toiminnalle tyypillisiin tuotantopanoksiin, tuotantoprosesseihin sekä tuotettuihin tavaroihin ja palveluihin. Tukeen oikeutetut toimialat (pdf)
fi
Mitä ELY-keskuksen ja Business Finlandin tukihaulle tapahtuu?
Uuden kustannustuen käyttöönoton myötä suljetaan Business Finlandin ja ELY-keskusten kehittämisavustukset, joita ne tällä hetkellä myöntävät yrityksille koronatilanteen vuoksi. Business Finland ja ELY-keskukset käsittelevät kuitenkin kaikki hakemukset, jotka ovat saapuneet viimeistään 8.6.2020 klo 16.15. Tämän jälkeen Business Finland ja ELY-keskukset rahoittavat yrityksiä normaaleilla rahoitusvälineillään. ELY-keskusten myöntämien maaseudun yritysten, alkutuotannon ja kalatalouden koronatukien hakuja ei kuitenkaan suljeta.
fi
Mitä tietoja pitää toimittaa kustannustuen hakemista varten?
Yrityksen on hakemuksessaan annettava tuen myöntämiseksi ja maksamiseksi tarvittavat tiedot ja selvitykset. Tiedot tarvitaan tuen myöntämisen edellyttämistä kustannuksista, jo myönnetyistä valtiontuista, mahdollisista korvauksista, jotka perustuvat yksityisiin vakuutuksiin, sekä siitä, että yrityksellä ei ole taloudellisia vaikeuksia. Valtiokonttori viestii mahdollisimman pian lain hyväksymisen jälkeen tarkemmin niistä asioista, jotka yrityksen on hakemuksessaan mainittava. Katso tarkat hakuohjeet Valtiokonttorin verkkosivuilta
fi
Mitä toimialoja tuki koskee?
Lain mukaan tuen piiriin kuuluvista toimialoista säädetään erikseen valtioneuvoston asetuksella. Toimialat määritellään huhtikuun liikevaihtotietojen perusteella, jotka ovat käytettävissä 15.6.2020 jälkeen. Valtioneuvoston asetuksessa säädettävät toimialat määräytyvät lain mukaisin perustein.  Toimialan liikevaihdon on täytynyt laskenut huhtikuussa 2020 vähintään 10 prosenttia verrattuna maalis-kesäkuun 2019 keskimääräiseen liikevaihtoon koronaviruspandemian vaikutuksesta. Toimialat
fi
Mitä yrittäjän kannattaa tehdä, jos koronavirus aiheuttaa vaikeuksia?
Ensimmäisenä kannattaa ottaa yhteyttä omaan pankkiin ja muihin yrityksen rahoittajiin. Pankit ovat jo viestineet valmiudesta lyhennysvapaisiin ja maksuaikajoustoihin koronan aiheuttaman poikkeuksellisen tilanteen vuoksi. Valtio tukee omilla toimillaan pankkien kykyä rahoittaa yrityksiä. Finnvera takaa pankkien yrityksille myöntämiä lainoja. Yrittäjä voivat myös hakea tukea valtiolta. Avustuksia myöntävät yrityskoosta riippuen kunnat, ELY-keskukset ja Business Finland.
fi
Pitääkö yrityksen toimittaa tiedot myynnistä?
Tuen perusteena olevan huhtikuun myyntitiedon sekä vertailuajankohdan myyntitiedot saadaan lähtökohtaisesti Verohallinnosta Valtiokonttorille toimitettavista tiedoista. Yritys voi halutessaan vaatia tukea maksettavaksi kuitenkin sekä huhti- että toukokuun myyntitietojen perusteella. Tällöin maksatus voi tapahtua vasta heinäkuun loppupuolella, jolloin toukokuun myyntitiedot olisivat saatavissa yrityksen Verohallinnolle toimittamasta arvonlisäveroilmoituksesta. Jos yrityksen liiketoiminta on kokonaan tai osittain muuta kuin arvonlisäverollista myyntiä, yritys ilmoittaa tiedon huhti- ja toukokuun myynnistä ja vertailukuukausien myynnistä hakemuksessa.
fi
Voidaanko tuki perua takaisin?
Jos tukea on myönnetty yrityksen antamien virheellisten tai harhaanjohtavien tietojen perusteella, Valtionkonttorin on perittävä tuki takaisin. Takaisin perittävän tuen osalta peritään korkoa lisättynä kolmella prosenttiyksiköllä, jos perusteena on hakijan tahallinen tai törkeällä huolimattomuudella antama virheellinen tai puutteellinen tieto. Rikoslain säännöksiä avustusrikoksista sovelletaan tilanteisiin, joissa avustuksesta päättävälle on annettu väärää tai virheellistä tietoa tietoisesti.
fi
Voiko kustannustuen toimialarajoituksesta poiketa?
Yritys voi saada tukea toimialakriteeristä riippumatta, jos yrityksen liikevaihto on laskenut yli 30 prosenttia ja tämä lasku johtuu nimenomaan koronasta eikä esimerkiksi normaalista kausivaihtelusta. Tällöin yrityksen tulee osoittaa erityisen painavat syyt sille, että sen liikevaihto on alentunut koronatilanteen vuoksi.
fi